Video: 15-jarige held red ontvoerde dogtertjie | Maroela Media
Temar Boggs en Jocelyn Rojas
Minute nadat Temar Boggs (15) uitgevind het Jocelyn Rojas (5) word vermis, het hy 'n verdagte motor in sy buurt opgemerk.
Boggs het Donderdagmiddag saam met vriende by 'n woonstel in Lancaster, Pennsylvania in Amerika gekuier toe hy die nuus gehoor het. Hy en 'n vriend, Chris Garcia, het op hul fietse gespring om na Rojas te help soek, berig Lancastar Online.
Hy het aan verslaggewers gesê een motor het veral sy aandag getrek. Die voertuig het glo op 'n koppie naby Garcia se woonstel omgedraai, waar verskeie polisiebeamptes gestaan het. Die voertuig het hierna in en uit systrate in die buurt begin draai, wat glo vol doodloopstrate is.
Boggs het die motor op sy fiets agternagesit. Hy het naby genoeg aan die voertuig gekom om 'n dogtertjie in die motor te sien. Hy het oogkontak met 'n ouer wit man in die motor gemaak, wat glo groot genoeg geskrik het om Rojas uit die voertuig te laat.
"Sy het in my arms in gehardloop en gesê 'ek wil my mamma sien'," het Boggs gesê.
Hy het haar na die polisie geneem wat haar veilig in haar ma se sorg gelaat het.
Die verdagte, wat as 'n wit man tussen 50 en 70 jaar oud beskryf word, is steeds op vrye voet, berig Fox59. Hy het 'n donkerrooi motor met ronde agterligte gery en het groen skoene, 'n groen broek en 'n rooi-en-wit gestreepte hemp aangehad. Hy loop glo mank.